

**Objava za medije**

**Zaposlenici Addiko banke pomažu humanitarnim udrugama**

**u četiri hrvatska grada**

**Zagreb, 9. studenoga 2021. – U okviru internog nagradnog natjecanja „Addiko traži zvijezde“ ova je netipična banka nagradila trud i timski duh svojih zaposlenika u poslovnicama te pomogla lokalnoj zajednici. Vrijednost nagradnog natjecanja iznosila je 120.000 kuna, a zahvaljujući dobrim rezultatima najboljom je proglašena poslovnica Dubrava iz Zagreba koja je polovinu osvojenog iznosa donirala udruzi „Veliko srce malom srcu“.**

Mario Žižek, predsjednik Uprave Addiko banke, uručio je simbolični ček u iznosu od 37.500 kuna dr. Draženu Beliniju, dječjem kardiokirurgu i predstavniku udruge „Veliko srce malom srcu“. Iznos će biti utrošen u svrhu održavanja stana za roditelje djece s bolestima srca i za nabavku prijenosnog tlakomjera i perfuzore za dječji odjel kardiologije KBC-a Rebro.

Interno natjecanje „Addiko traži zvijezde“ pokrenuto je kako bi se u izazovnim vremenima dodatno potaknuo timski duh, izvrsnost i osjetljivost prema zajednici, što su oduvijek bile temeljne vrijednosti Addiko banke. Jedini uvjet natjecanja bio je da polovinu osvojenog iznosa timovi pobjedničkih poslovnica iskoriste u svrhu vlastite edukacije po izboru, a drugu polovinu doniraju odabranoj udruzi u lokalnoj zajednici. Najbolja poslovnica na razini Hrvatske tako je osvojila iznos od 75.000 kuna, dok su tri najbolje poslovnice u svojim regijama osvojile po 15.000 kuna.

Uz pobjedničku poslovnicu Dubrava, odlične rezultate u svojim regijama ostvarile su poslovnica Šibenik u regiji Dalmacija, poslovnica Rijeka u regiji Istra i Kvarner te poslovnica Slavonski Brod u regiji Slavonija i odlučile su donirati sljedeće udruge: „Izvor ljubavi“, „Atletico team“ te „Plavi cvijet“ i „Sunce“, s ukupnim iznosom od 22.500 kuna.

Predsjednik Uprave Addiko banke Mario Žižek čestitao je voditelju poslovnice Dubrava na odličnom rezultatu i rekao: „*Zaposlenici Addiko banke zaista su po mnogočemu netipični. Još jednom su me pozitivno iznenadili pokazavši veliki interes i ambiciju za sudjelovanjem u ovom humanitarnom natjecanju u kojem su mogli osvojiti nagradu za sebe, svoj tim i svoju lokalnu zajednicu. Osim što su pokazali želju da pomognu najranjivijim članovima društva, pokazali su da su timski igrači i da uvijek drže leđa svojim kolegama bez obzira na izazove koji se pred njima nađu“*.

Zahvaljujući zadovoljnim klijentima, Addiko banka se proteklih pet godina pozicionirala kao banka-specijalist za potrošače i male i srednje poduzetnike, te kao digitalni predvodnik na hrvatskom bankarskom tržištu. Svoju odgovornost prema zajednici shvaća vrlo ozbiljno, podržavajući dobrotvorne projekte kroz volontiranje i doniranje. Tako je od početka pandemije donirala KBC Osijek i KB Dubrava, pomogla stanovnicima petrinjskog kraja nakon razornog potresa donacijama UNICEF-u, Kino klubu Sisak i Glazbenoj školi Fran Lhotka u Sisku te nastavila podržavati glazbene i filmske događaje koji su, unatoč nepredvidivim okolnostima, mogli biti održani.

**Kontakt za medije:**

Korporativne komunikacije

Katarina Kantolić

Email: katarina.kantolic@addiko.com

Tel: 091 4978 027